In die boek word die voorbeeld van ‘n boer in die Oos-Vrystaat gebruik wat al in September 2003 die huidige mieliepryskrisis in sy scenario ingebou het.
Hy het toe al begin beplan om sy boerdery sodanig te organiseer dat hy dit vanjaar reggekry het om 40% van sy mielie-oes deur sy vee te bemark en sodoende baie sinvol en ekonomies waarde tot sy mielieprys toegevoeg het.
Die boek help die leser met die opstel van ‘n missie en visie vir die boerderyonderneming tot waar die strategiese plan geïmplementeer is en gemonitor kan word om te sorg dat die onderneming suksesvol bedryf kan word.
Die waarde van die boek lê daarin dat dit praktiese voorbeelde verskaf wat dit vir die leser moontlik maak om die beginsels in enige landbouonderneming toe te pas.
Yzel het reeds in Junie 2003 gesien dat die sleutelkwessie vir die boerdery die vraag is hoe die graan wat gekweek word, bemark gaan word. Hy het toe reeds gaan kyk wat die moontlike prysbewegings vir die 2003/2004-seisoen sal wees asook vir die 2004/2005-seisoen.